

(AF projekts “Prasmju pilnveide pieaugušajiem” Nr. 3.1.2.5.i.0/1/23/I/CFLA/001)

**Informācija par nodarbinātas personas dalību neformālās izglītības programmas (datorzinības, svešvalodas vai valsts valodas) apguvē**

1. Mūžizglītības pasākumā drīkst iesaistīties nodarbināta vai pašnodarbināta persona (turpmāk – Klients), kura atbilst vismaz vienam no mērķa grupas kritērijam:

* sasniegts 50 gadu vecums;
* ir darba tirgus prasībām nepietiekama izglītība vai prasmes;
* noteikta invaliditāte, vai prognozējama invaliditāte.

**!** Pasākumā mērķa grupas kritērijam klientam ir jāatbilst gan iesniedzot Pieteikumu mācībām nodarbinātām personām, gan uz apmācību pirmo dienu.

1. **Klientiem, kuriem noteikti dzirdes un runas traucējumi, ir iespēja saņemt surdotulka pakalpojumu neformālās izglītības programmas apguves (turpmāk – Apmācība) periodā.**
2. Klients, saņemot apmācību kuponu, apliecina, ka:
   1. pēdējo divu gadu periodā kopā nav iesaistīts vairāk kā sešas reizes neformālās izglītības, transportlīdzekļu un traktortehnikas vadītāju izglītības programmās.
   2. atkārtoti nav iesaistīts vienā un tajā pašā Apmācības programmā, izņemot gadījumu, ja iepriekš uzsāktā Apmācības programma pārtraukta.
   3. nav parādsaistību pret Aģentūru.
   4. nav aktuālas dalības neformālās izglītības, vai transportlīdzekļu vadītāju, vai traktortehnikas vadītāju apmācības ietvaros, vai konkurētspējas paaugstināšanas pasākumos, vai atvērto tiešsaistes kursu platformās vai Aģentūras pasākumos, kuri paredz darba līguma slēgšanu.
   5. ir nodrošināts ar zināšanām, materiāli tehnisko bāzi un patstāvīgu interneta pieslēgumu, lai piedalītos Apmācībās attālināti.
3. **Aģentūras tiesības un pienākumi**:
   1. Aģentūra izglītības iestādei sedz mācību maksas izmaksas Apmācību kupona vērtības noteiktajā apjomā.
   2. Aģentūrai apmācību laikā ir tiesības veikt Klienta pienākumu izpildes pārbaudi un Klienta aptauju.
   3. Ja klients bez attaisnojošiem iemesliem pārtrauc dalību apmācībās vai 90 dienu laikā pēc apmācības pabeigšanas bez attaisnojošiem iemesliem nekārto eksāmenu vai noslēguma pārbaudījumu, Aģentūra turpmāko 24 mēnešu laikā vai līdz eksāmena vai noslēguma pārbaudījuma nokārtošanai neiesaista to citos bezdarba riskam pakļautajām personām paredzētajos apmācību pasākumos.
   4. Klientam, kurš iesaistīts valsts valodas izglītības programmas apguvē, Aģentūra ar izglītības iestādes starpniecību nodrošina iespēju vienu reizi bez maksas kārtot valsts valodas prasmes noslēguma pārbaudi Valsts izglītības attīstības aģentūrā (turpmāk – VIAA).
4. **Klienta tiesības un pienākumi**
   1. **Klientam ir pienākums:**
      1. piedalīties apmācībās atbilstoši izglītības iestādes mācību stundu (nodarbību) sarakstam, bet ne mazāk kā sešas mācību stundas nedēļā (nepārsniedzot astoņas mācību stundas dienā) laikā no plkst. 7.00 līdz plkst. 22.00, ieskaitot brīvdienas. Vienas mācību stundas ilgums ir 40 vai 45 minūtes saskaņā ar apstiprināto izglītības programmu.
      2. atbilstoši izglītības programmas īstenošanas plānam un mācību stundu (nodarbību) sarakstam pilnā apjomā apgūt izglītības programmu un nokārtot noslēguma pārbaudījumu. Valsts valodas izglītības programmu apmācībās pēc noslēguma pārbaudījuma nokārtošanas izglītības iestādē saņemt iegūto zināšanu apliecinošo dokumentu, kas apliecina Klienta tiesības kārtot valsts valodas prasmes noslēguma pārbaudi VIAA un kārtot valsts valodas prasmes noslēguma pārbaudi noteiktajā termiņā, pirmreizēji, ne vēlāk kā 15 darba dienu laikā pēc Apmācības pabeigšanas. Ja Klients valsts valodas prasmes noslēguma pārbaudi VIAA nav nokārtojis, atkārtoti valsts valodas prasmes noslēguma pārbaudi kārtot par saviem līdzekļiem 90 (deviņdesmit) dienu laikā, skaitot no Apmācības beigu datuma.
      3. Apmācības laikā ievērot izglītības iestādes iekšējās kārtības noteikumus.
      4. Apmācības laikā uzrādīt personu apliecinošu dokumentu pēc izglītības iestādes vai Aģentūras pārstāvja pieprasījuma.
      5. vienas darba dienas laikā informēt Aģentūru un izglītības iestādi par pārejošas darbnespējas iestāšanos, Apmācības kavējuma iemeslu, ja Apmācība tiek kavēta trīs apmācību dienas pēc kārtas, vai citiem apstākļiem, kas var ietekmēt dalību Apmācībā, kā arī iesniegt attaisnojošus iemeslus apstiprinošus dokumentus vai to kopijas, ja tādi ir pieejami.
      6. kārtot noslēguma pārbaudījumu bez maksas, ja Klients nav ieradies noteiktajā termiņā uz noslēguma pārbaudījumu. Šajā punktā minētā noteikuma iestāšanās gadījumā, Klients iesniedz izglītības iestādē rakstveida iesniegumu par iespēju nodrošināt viņam noslēguma pārbaudījumu kārtošanu, tam pievienojot neierašanās iemesla attaisnojošu dokumentu kopiju (ja attiecināms). Šajā punktā minētā noteikuma iestāšanās gadījumā, izglītības iestādei papildu Apmācība, noslēguma pārbaudījumu un valsts valodas prasmes noslēguma pārbaudi VIAA jānodrošina 90 (deviņdesmit) dienu laikā, skaitot no Apliecinājumā norādītā Apmācības beigu datuma.
      7. par saviem līdzekļiem veikt papildu Apmācību un atkārtotu noslēguma pārbaudījuma kārtošanu saskaņā ar izglītības iestādes darbību reglamentējošajiem normatīvajiem aktiem, kas nosaka termiņu atkārtota noslēguma pārbaudījuma kārtošanai, ja Klients, ievērojot visas izglītības iestādes noteiktās un izglītības programmā ietvertās prasības, pēc izglītības programmas pabeigšanas nav nokārtojis noslēguma pārbaudījumu. Šajā punktā minētā noteikuma iestāšanās gadījumā, izglītības iestādei papildu Apmācība, noslēguma pārbaudījumu un valsts valodas prasmes noslēguma pārbaudi VIAA jānodrošina 90 (deviņdesmit) dienu laikā, skaitot no Apliecinājumā norādītā Apmācības beigu datuma.
   2. **Klientam ir tiesības:**
      1. Apmācības uzsākšanas dienā no izglītības iestādes saņemt izglītības programmas īstenošanas plānu un mācību stundu (nodarbību) sarakstu visam Apmācības periodam;
      2. izglītības iestādē bez maksas saņemt un izmantot Apmācībai nepieciešamos izdales un mācību materiālus, individuālos darba rīkus un materiāli tehnisko bāzi atbilstoši izglītības programmai, izglītības programmas īstenošanas plānam un mācību stundu (nodarbību) sarakstam;
      3. uz izglītības iestādes nodrošinātiem drošiem un veselībai nekaitīgiem mācību apstākļiem;
      4. no izglītības iestādes saņemt informāciju par izmaiņām izglītības programmas mācību stundu (nodarbību) sarakstā ne vēlāk kā vienas darba dienas laikā pēc izmaiņu izdarīšanas tajā;
      5. Par attaisnotiem kavējumu iemesliem uzskatāmi šādi gadījumi:
         1. Klientam iestājas pārejoša darbnespēja;
         2. Klients kopj slimu bērnu;
         3. pamatojoties uz izsaukumu, Klients ierodas izmeklēšanas iestādē, prokuratūrā vai tiesā;
         4. izglītības programmas apguves kavēšana (līdz divām dienām) ir saistīta ar pirmās pakāpes radinieka (vecāku, bērna) vai laulātā nāvi;
         5. ir citi objektīvi apstākļi, kas nav atkarīgi no Klienta gribas.
      6. pabeigt iesākto Apmācību, ja Apmācību laikā ir zaudējis atbilstību mērķa grupas kritērijiem.
   3. Klients ar izglītības iestādes rīkojumu tiek atskaitīts no izglītojamo skaita ar darba dienu, kad iestājies (vai izglītības iestādei kļuvis zināms) viens no šādiem nosacījumiem:
      1. saņemts Klienta rakstveida iesniegums par Apmācības pārtraukšanu. Pārtraukšanas objektivitātes izvērtēšanai Klientam pie iesnieguma klāt ir jāiesniedz attaisnojošu iemeslu apstiprinošu dokumentu kopijas;
      2. Klients kavējis 20 procentus no kopējā mācību stundu (nodarbību) skaita
      3. Aģentūra konstatējusi, ka pirms iesaistes Apmācībās klients neatbilda normatīvajos aktos noteiktajiem nosacījumiem dalībai Apmācībās;
      4. Klients nav apguvis izglītības programmu pilnā apmērā un nav pielaists pie noslēguma pārbaudījuma kārtošanas;
      5. Klients Apmācības laikā atkārtoti pārkāpis izglītības iestādes iekšējās kārtības noteikumus;
      6. Klients Apmācības laikā zaudē atbilstību Nosacījumiem, kas ļauj saņemt iegūto zināšanu apliecinošu dokumentu.
   4. Klientam pēc Apmācības pabeigšanas un noslēguma pārbaudījuma nokārtošanas izglītības iestāde izsniedz:
      1. valsts valodas apmācības ietvaros − iegūto zināšanu apliecinošo dokumentu un nodrošina iespēju kārtot valsts valodas prasmju pārbaudījumu VIAA;
      2. svešvalodu un datorzinību programmu apmācības ietvaros – iegūto zināšanu apliecinošo dokumentu un nodrošina iespēju kārtot eksāmenu Latvijas Informācijas un komunikācijas tehnoloģijas asociācijā *ECDL* sertifikāta iegūšanai, ja tas paredzēts izglītības programmā.